Hypertyreóza

Hypertyreóza alebo tyreotoxikóza je klinický syndróm spôsobený nadmerným produkovaním hormónov štítnej žľazy, tyroxínu (T4) alebo trijódtyronínu (T3) alebo oboch. Všeobecne dochádza k zvýšeniu metabolických pochodov.
Príčiny.
Nadprodukcia hormónov štítnej žľazy môže byť sprievodným znakom niekoľkých klinických stavov. Hlavnými príčinami u ľudí sú:
Vysoká hladina hormónov štítnej žľazy v krvi môže mať aj ďalšie príčiny:
Jednou z nich je zápal štítnej žľazy, tyreoiditída. Existuje niekoľko rôznych typov tyreoiditídy. Sú to napríklad chronická autoimúnna tyreoiditída (Hashimotova), subakútna tyreoiditída a granulomatózna tyreoiditída (de Quervainova ). Tieto môžu súvisieť s nadprodukciou hormónov štítnej žľazy, ale často vyústia do dysfunkcie žľazy a následného nedostatku hormónov.
Nadbytok hormónov štítnej žľazy môže spôsobiť tiež teratóm (embryonálne založený nádor) na vaječníku.
Ďalšou možnou príčinou je požitie nadmerného množstva tabliet s hormónmi štítnej žľazy, prípadne konzumácia mletého hovädzieho mäsa kontaminovaného tkanivom štítnej žľazy. Táto „hamburgerová hypertyreóza“ je však dnes už veľmi neobvyklá
Hypertyreózu môže spôsobiť tiež liek na srdce amiodarón (1951-25-3).
Asi 7 % žien trpí v prvom roku po pôrode popôrodným zápalom štítnej žľazy, ktorý má niekoľko fáz a prvou z nich je hypertyreóza. Tento stav sa väčšinou napraví sám v priebehu niekoľkých týždňov alebo mesiacov a nie je potrebná žiadna liečba.
Príznaky.
Hlavnými klinickými príznakmi sú strata hmotnosti (často sprevádzaná žravosťou), úzkosť, neznášanlivosť tepla, vyčerpanosť, vypadávanie vlasov, slabosť, hyperaktivita, podráždenosť, apatia, depresia, polyúria (nadprodukcia moču), polydipsia (nadmerný smäd) a potenie. Pacienti môžu mať ďalšie príznaky ako búšenie srdca a srdcové arytmie (poruchy srdcového rytmu), hlavne atriálna fibrilácia, dyspnoe (krátkodychosť), strata libida, nevoľnosť, zvracanie, osteoporóza a hnačka. U starších ľudí tieto klinické príznaky nemusia byť prítomné a choroba sa prejavuje len vyčerpanosťou a stratou hmotnosti, čo vedie k apatickej hypertyreóze. Keď je pacient v strese, môže nastať tyreotoxická kríza, ktorá sa prejavuje nárastom telesnej teploty nad 40 °C, tachykardiou (zrýchlená srdcová činnosť), arytmiou, zvracaním, hnačkou, dehydratáciou a žltačkou. Neurologickými prejavmi choroby sú tremor (bližšie neurčená trasľavosť), chorea (mimovoľné trhavé pohyby), myopatie (primárne poruchy svalov) a periodická paralýza. Jednou z najzávažnejších komplikácií hypertyreózy je akútna mozgovo-cievna príhoda kardioembolického pôvodu ako následok atriálnej fibrilácie.
Určenie diagnózy.
Podozrenie na hypertyreózu na základe lekárskeho záznamu a vyšetrenia potvrdia krvné testy. Väčšinou stačí zistiť hladinu tyreotropínu (tyreotropný hormón) v krvi. Ak je táto hladina nízka, znamená to, že hypofýzu (podmozgová žľaza) tlmí zvýšená hladina hormónov T4 (tetrajódtyronín, tyroxín) a/alebo T3 (trijódtyronín) v krvi, a je spoľahlivým znakom hypertyreózy. V ojedinelých prípadoch znamená nízka hladina tyreotropínu primárne zlyhanie hypofýzy alebo jej utlmenie ako následok inej choroby (iné špecifikované poruchy štítnej žľazy), preto sú testy hladiny T4 a T3 užitočné. Pri určovaní diagnózy môže pomôcť tiež zisťovanie prítomnosti špecifických protilátok. Pri zisťovaní príčiny hypertyreózy a pri rozlišovaní medzi hypertyreózou a tyreoiditídou poslúži scintigrafické vyšetrenie štítnej žľazy.